CELEX: 62015CN0174
Language: da
Date: 2015-04-17 00:00:00
Title: Sag C-174/15: Anmodning om præjudiciel afgørelse indgivet af Rechtbank Den Haag (Nederlandene) den 17. april 2015 — Vereniging Openbare Bibliotheken mod Stichting Leenrecht, Intervennient: Nederlands Uitgeversverbond m. fl.

29.6.2015   
            
            
               DA
            
            
               Den Europæiske Unions Tidende
            
            
               C 213/17
            
         Anmodning om præjudiciel afgørelse indgivet af Rechtbank Den Haag (Nederlandene) den 17. april 2015 — Vereniging Openbare Bibliotheken mod Stichting Leenrecht, Intervennient: Nederlands Uitgeversverbond m. fl.
   (Sag C-174/15)
   (2015/C 213/27)
   Processprog: nederlandsk
   
      Den forelæggende ret
   
   Rechtbank Den Haag
   
      Parter i hovedsagen
   
   
      Sagsøger: Vereniging Openbare Bibliotheken
   
      Sagsøgt: Stichting Leenrecht
   
      Intervenienter: Nederlands Uitgeversverbond, Stichting LIRA og Stichting Pictoright
   
      Præjudicielle spørgsmål
   
   
               1.
            
            
               Skal artikel 1, stk. 1, artikel 2, stk. 1, litra b), og artikel 6, stk. 1, i direktiv 2006/115 (1) fortolkes således, at »udlån« som omhandlet i disse artikler også omfatter tilrådighedsstillelse uden direkte eller indirekte økonomisk eller kommerciel fordel af ophavsretligt beskyttet materiale såsom romaner, eventyrsamlinger, biografier, rejseberetninger, børne- og ungdomslitteratur, når tilrådighedsstillelsen forestås af en alment tilgængelig offentlig institution
               
                           —
                        
                        
                           derved, at en kopi i digital form (kopi A) placeres på institutionens server, hvorved en bruger sættes i stand til at kopiere eksemplaret ved downloading på sin egen computer (kopi B),
                        
                     
                           —
                        
                        
                           hvorved det eksemplar, som brugeren laver under downloadingen (kopi B), ikke længere kan bruges efter et begrænset tidsrum, og
                        
                     
                           —
                        
                        
                           hvorved andre brugere i dette tidsrum ikke kan downloade kopien (kopi A) på deres computer?
                        
                     
         
               2.
            
            
               Såfremt spørgsmål 1 skal besvares bekræftende, er artikel 6 i direktiv 2006/115 og/eller nogen anden bestemmelse i EU-retten til hinder for, at medlemsstaterne gør anvendelsen af den i artikel 6 i direktiv 2006/115 omhandlede begrænsning af udlånsretten betinget af, at kopien af det værk (kopi A), som institutionen har stillet til rådighed, er blevet bragt i omsætning ved et første salg eller anden overdragelse af ejendomsret i Unionen af rettighedshaveren eller med dennes samtykke som omhandlet i artikel 4, stk. 2, i direktiv 2001/29 (2)?
            
         
               3.
            
            
               Såfremt spørgsmål 2 skal besvares benægtende, stilles der i artikel 6 i direktiv 2006/115 andre krav med hensyn til oprindelsen af den kopi (kopi A), som institutionen har stillet til rådighed, eksempelvis at kopien er erhvervet fra en lovlig kilde?
            
         
               4.
            
            
               Såfremt spørgsmål 2 besvares bekræftende, skal artikel 4, stk. 2, i direktiv 2001/29 da fortolkes således, at der ved første salg af den pågældende genstand eller anden overdragelse af ejendomsret af den pågældende genstand som omhandlet i denne bestemmelse også må forstås en tilrådighedsstillelse online ved downloading til brug i en ubegrænset periode af et digitalt eksemplar af ophavsretligt beskyttet materiale såsom romaner, eventyrsamlinger, biografier, rejseberetninger, børne- og ungdomslitteratur?
            
         
      (1)  Europa-Parlamentets og Rådets direktiv 2006/115/EF af 12.12.2006 om udlejnings- og udlånsrettigheder samt om visse andre ophavsretsbeslægtede rettigheder i forbindelse med intellektuel ejendomsret (kodificeret udgave) (EUT L 376, s. 28).
   
      (2)  Europa-Parlamentets og Rådets direktiv 2001/29/EF af 22.5.2001 om harmonisering af visse aspekter af ophavsret og beslægtede rettigheder i informationssamfundet (EFT L 167, s. 10).